b'\n_START_ARTICLE_\nMalm\xc3\xb6 Opera\n_START_SECTION_\nHistorikk\n_START_PARAGRAPH_\nMalm\xc3\xb6 Opera er etterkommer av Malm\xc3\xb6 Teater, som ble grunnlagt i 1808. Dette f\xc3\xb8rste store teateret i Malm\xc3\xb6 stengte d\xc3\xb8rene i 1938, etter at F\xc3\xb6reningen Malm\xc3\xb6 Stadsteater (grunnlagt 1931) ble opprettet for \xc3\xa5 gi Malm\xc3\xb6 en mer moderne teaterbygning og byteater med b\xc3\xa5de taleteater, opera, operetter og liknende, ballett, pantomime og symfonisk konsertvirksomhet._NEWLINE_Stengningen av gamle Malm\xc3\xb6 Teater skjedde etter at foreningen fikk gjennomslag: Bygningen til Malm\xc3\xb6 Stadsteater ble reist i \xc3\xa5rene fra 1933 til 1944, og takket v\xc3\xa6re en entusiastisk og innflytelsesrik ordf\xc3\xb8rer ved navn Emil Olsson ble bygget alts\xc3\xa5 fullf\xc3\xb8rt mens Europa var midt i andre verdenskrig. Da hadde bygget v\xc3\xa6rt p\xc3\xa5 tegnebrettet i ulike versjoner helt siden 1920. Den offisielle innvielsen av bygget skjedde 23. september 1944, og det ble da ansett for \xc3\xa5 v\xc3\xa6re Nord-Europas mest moderne teater. Bygget kombinerer en funksjonalistisk oppdeling med klassiske trekk, og er s\xc3\xa6rlig kjent for sin rikt kunstnerisk utsmykkede foaj\xc3\xa9._NEWLINE_Stadsteateret drev omfattende og variert virksomhet fra 1944 til 1990-tallet, og har spilt en sentral rolle i Sveriges kulturhistorie._NEWLINE_P\xc3\xa5 begynnelsen av 1990-tallet ble virksomheten splittet opp i ulike virksomheter for de ulike kunstformene: Teatervirksomheten ble til Malm\xc3\xb6 Dramatiska Teater, som senere (i 2008) byttet navn igjen og tok det nygamle navnet Malm\xc3\xb6 Stadsteater til sitt eget. Virksomheten for moderne dans ble til Sk\xc3\xa5nes Dansteater (som erstattet den tidligere ballettvirksomheten). Den symfoniske konsertvirksomheten ble til Malm\xc3\xb6 Symfoniorkester (MSO). Og operaen ble til Malm\xc3\xb6 Opera och Musikteater, som senere byttet navn til Malm\xc3\xb6 Opera. Det sceniske behovet for orkestermusikk ble ivaretatt av nyopprettede Malm\xc3\xb6 Operaorkester. Alle disse ble etterhvert frittst\xc3\xa5ende selskaper med Malm\xc3\xb6 by og Region Sk\xc3\xa5ne som eiere._NEWLINE_Mange av disse nye selskapene fikk egne, nye, lokaler. For eksempel fikk Malm\xc3\xb6 Symfoniorkester tilhold i Malm\xc3\xb6 Konserthus, mens Malm\xc3\xb6 Dramatiska Teater fikk den nyrenoverte scenen Hipp (i den gamle teaterbygningen Hippodromen, et tidligere lystteater) som sin nye hovedscene._NEWLINE_Malm\xc3\xb6 Opera derimot har i all hovedsak beholdt den opprinnelige Stadsteater-bygningen, med unntak av at den mindre scenen \xc2\xabIntiman\xc2\xbb disponeres av teaterselskapet._NEWLINE_Malm\xc3\xb6 Opera (alts\xc3\xa5 bygningen som tidligere het \xc2\xabMalm\xc3\xb6 Stadsteater\xc2\xbb) har v\xc3\xa6rt fredet som kulturminne siden 13. desember 1994.'